แจกเงิน5พันเกษตรกรแล้ว7ล้านคน
ธ.ก.ส.แจงแจกเงิน5พันเกษตรกรแล้ว 7 ล้านคน 3.5 หมื่นล้านบาท
7 มิ.ย. 2563

รายงานข่าวจากธนาคารเพื่อการเกษตรและสหกรณ์การเกษตร (ธ.ก.ส.) เกี่ยวกับความคืบหน้าในการจ่ายเงินเพื่อช่วยเหลือเกษตรกรที่ได้รับผลกระทบจากการแพร่ระบาดของไวรัสโควิด-19 ตามมาตรการเยียวยาเกษตรกร ครัวเรือนละ 5,000 บาท ระยะเวลา 3 เดือน ล่าสุด กระทรวงเกษตรและสหกรณ์ ได้ดำเนินการส่งข้อมูลเกษตรกรให้ ธ.ก.ส. แล้ว ทั้งสิ้น 7,684,132 ราย แบ่งเป็น กลุ่มที่ 1 จำนวน 6,855,421 ราย และกลุ่มที่ 2 จำนวน 828,711 ราย โดยในจำนวนดังกล่าว เป็นข้าราชการ จำนวน 91,426 ราย
ทั้งนี้ จากข้อมูล ณ วันที่ 6 มิ.ย. 2563 ธ.ก.ส. สามารถโอนเงินเข้าบัญชีเกษตรกรที่ได้รับสิทธิ์แล้ว ทั้งสิ้น 7,111,582 ราย คิดเป็นวงเงิน 35,557.91 ล้านบาท โดยเป็นการโอนเงินผ่านบัญชีธนาคารอื่น ๆ 69,894 ราย คิดเป็นวงเงิน 349.46 ล้านบาท
ขณะที่มีจำนวนเกษตรกรที่ยังไม่สามารถโอนเงินให้ได้ โดยอยู่ระหว่างการตรวจสอบข้อมูลกับกระทรวงเกษตรและสหกรณ์อีกครั้ง จำนวน 132,905 ราย และมีเกษตรกรที่ไม่พบบัญชี หรือบัญชีไม่ถูกต้องอีกจำนวน 214,189 ราย